CELEX: 32018R0211
Language: et
Date: 2017-11-21 00:00:00
Title: Komisjoni delegeeritud määrus (EL) 2018/211, 21. november 2017, millega kehtestatakse tagasiheitekava seoses lõhepüügiga Läänemerel

14.2.2018   
            
            
               ET
            
            
               Euroopa Liidu Teataja
            
            
               L 41/1
            
         KOMISJONI DELEGEERITUD MÄÄRUS (EL) 2018/211,
   21. november 2017,
   millega kehtestatakse tagasiheitekava seoses lõhepüügiga Läänemerel
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. detsembri 2013. aasta määrust (EL) nr 1380/2013 ühise kalanduspoliitika kohta, millega muudetakse nõukogu määruseid (EÜ) nr 1954/2003 ja (EÜ) nr 1224/2009 ning tunnistatakse kehtetuks nõukogu määrused (EÜ) nr 2371/2002 ja (EÜ) nr 639/2004 ning nõukogu otsus 2004/585/EÜ, (1) eriti selle artikli 15 lõiget 6,
   ning arvestades järgmist:
   
               (1)
            
            
               Määruse (EL) nr 1380/2013 eesmärk on kaotada järk-järgult tagasiheide kogu liidu kalanduses, kehtestades selliste liikide püügi lossimise kohustuse, mille suhtes kohaldatakse püügi piirnorme.
            
         
               (2)
            
            
               Vastavalt määruse (EL) nr 1380/2013 artikli 15 lõike 1 punktile a kohaldatakse lossimiskohustust lõhepüügi suhtes alates 1. jaanuarist 2015.
            
         
               (3)
            
            
               Määruse (EL) nr 1380/2013 artikli 15 lõike 6 kohaselt võib komisjon kõnealuse määruse artikli 9 alusel kehtestatud mitmeaastaste kavade puudumisel võtta vastu tagasiheitekavad, milles on kindlaks määratud lossimiskohustuse üksikasjad esialgseks kolmeks aastaks ja mida võib pikendada järgmiseks kolmeks aastaks. Need tagasiheitekavad võetakse vastu ühiste soovituste alusel, mille on välja töötanud liikmesriigid koos asjaomaste nõuandekomisjonidega.
            
         
               (4)
            
            
               Komisjoni delegeeritud määruses (EL) nr 1396/2014 (2) on kehtestatud tagasiheitekava seoses lõhe, räime, kilu ja tursa püügiga Läänemerel. Kõnealune tagasiheitekava hõlmab muu hulgas määruse (EL) nr 1380/2013 artikli 15 lõike 4 punkti b kohast erandit lossimiskohustusest tursa ja lõhe puhul, kuna nende liikide kõrge ellujäämismäär on teaduslikult tõestatud. Delegeeritud määrus (EL) nr 1396/2014 kaotab kehtivuse 31. detsembril 2017.
            
         
               (5)
            
            
               Euroopa Parlamendi ja nõukogu määrusega (EL) 2016/1139 (3) on kehtestatud Läänemere tursa-, räime- ja kiluvarude püügi mitmeaastane kava. Kõnealune mitmeaastane kava ei hõlma lõhevarusid ega kõnealuse kalavaru püüki Läänemerel.
            
         
               (6)
            
            
               Lõhevarude ja Läänemeres selle varude püügi suhtes kohaldatava mitmeaastase kava puudumisel tuleb lossimiskohustuse rakendamise üksikasjad pärast delegeeritud määruse (EL) nr 1396/2014 aegumist vastu võtta uue tagasiheitekava alusel, mis põhineb liikmesriikide esitatud ühisel soovitusel.
            
         
               (7)
            
            
               Taanil, Saksamaal, Eestil, Lätil, Leedul, Poolal, Soomel ja Rootsil on otsene huvi kalavarude majandamiseks Läänemerel. Need liikmesriigid esitasid pärast konsulteerimist Läänemere nõuandekomisjoniga 31. mail 2017 komisjonile ühise soovituse (4). Teaduslikud andmed saadi asjaomastelt teadusasutustelt.
            
         
               (8)
            
            
               Ühise soovituse kohaselt tuleks delegeeritud määrusega (EL) nr 1396/2014 ettenähtud püünisvõrkude, lõkspüüniste ja mõrdade, rüsade ja seisevnootadega püütud lõhe puhul jätkata lossimiskohustuse erandi kohaldamist pärast 31. detsembrit 2017.
            
         
               (9)
            
            
               Ühine soovitus põhineb Läänemere piirkondliku kalandusfoorumi (BALTFISH) esitatud teaduslikel tõenditel kõrge ellujäämismäära kohta, mille on läbi vaadanud kalanduse teadus-, tehnika- ja majanduskomitee (STECF). STECF jõudis järeldusele, et kuna sellised püügivahendid sulgevad kala seisva võrgustruktuuri sisse, vastupidiselt püügile nakkevõrgu või õngega, siis võib tõenäoliselt eeldada, et selliste püügivahendite kasutamisel on suremus väike.
            
         
               (10)
            
            
               Ühises soovituses käsitletud meetmed on kooskõlas määruse (EL) nr 1380/2013 artikli 15 lõikega 6 ja seepärast tuleks need määruse (EL) nr 1380/2013 artikli 18 lõike 3 kohaselt lisada käesolevasse määrusesse.
            
         
               (11)
            
            
               Kuna delegeeritud määrus (EL) nr 1396/2014 aegub 31. detsembril 2017, tuleks käesolevat määrust kohaldada alates 1. jaanuarist 2018,
            
         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese ja kohaldamisala
   Käesolevas määruses määratakse kindlaks lossimiskohustuse rakendamise üksikasjad seoses lõhe, räime, kilu ja tursa varude püügiga Läänemerel.
   Artikkel 2
   Mõisted
   Käesolevas määruses kasutatakse järgmisi mõisteid:
   1)   „Läänemeri“– ICESi IIIb, IIIc ja IIId püügipiirkonnad, nagu on määratletud Euroopa Parlamendi ja nõukogu määruse (EÜ) nr 218/2009 (5) III lisas.
   Artikkel 3
   Ellujäämismääral põhinev erand
   1.   Erandina määruse (EL) nr 1380/2013 artikli 15 lõikest 1 ei kohaldata lossimiskohustust lõhe suhtes, mis on püütud püünisvõrkude, lõkspüüniste ja mõrdade, rüsade ja seisevnootadega.
   2.   Kui lõhe on lõikes 1 osutatud juhtudel püütud ilma vastava kvoodita või on alla kalavarude kaitseks kehtestatud alammõõtu, lastakse ta merre tagasi.
   Artikkel 4
   Jõustumine
   Käesolev määrus jõustub kolmandal päeval pärast selle avaldamist Euroopa Liidu Teatajas.
   Seda kohaldatakse 1. jaanuarist 2018 kuni 31. detsembrini 2020.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. november 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 28.1.2013, lk 22.
   
      (2)  Komisjoni 20. oktoobri 2014. aasta delegeeritud määrus (EL) nr 1396/2014, millega kehtestatakse tagasiheitekava seoses kalapüügiga Läänemerel (ELT L 370, 30.12.2014, lk 40).
   
      (3)  Euroopa Parlamendi ja nõukogu 6. juuli 2016. aasta määrus (EL) 2016/1139, millega kehtestatakse Läänemere tursa-, räime- ja kiluvarude majandamise ja nende varude püügi mitmeaastane kava, muudetakse nõukogu määrust (EÜ) nr 2187/2005 ja tunnistatakse kehtetuks nõukogu määrus (EÜ) nr 1098/2007 (ELT L 191, 15.7.2016, lk 1).
   
      (4)  „BALTFISHi kõrgetasemelise töörühma ühine soovitus tagasiheitekava eelnõu kohta seoses kalapüügiga Läänemerel“, edastatud 27. mail 2014 ja 31. mail 2017.
   
      (5)  Euroopa Parlamendi ja nõukogu 11. märtsi 2009. aasta määrus (EÜ) nr 218/2009 Atlandi ookeani kirdeosas kalastavate liikmesriikide nominaalsaagi statistiliste andmete esitamise kohta (ELT L 87, 31.3.2009, lk 70).